Para outras páxinas con títulos homónimos véxase: Cérbero (homónimos).

**Cérbero** (tamén coñecido coma **S/2011 (134340) 1** ou **P4**) é un pequeno satélite natural de Plutón (134340 é o número asignado a Plutón no Minor Planet Center despois da súa *degradación* ó status de planeta anano). Foi descuberto o 28 de xuño do 2011 polo programa Pluto Companion Search Team (programa para a procura de compañeiros de Plutón) do Hubble Space Telescope, durante unha tentativa por descubrir algún anel planetario que puidese posuír Plutón. Observación posteriores feitas o 3 e o 18 de xullo do 2011 deron lugar á súa verificación coma unha nova lúa de Plutón. Foi recuperado en imaxes arquivadas do Hubble feitas o 15 de febreiro e o 25 de xuño do ano 2010. Cérbero posúe un brillo que é só o 10 % do brillo de Nix, e foi atopado por que o equipo responsable do descubrimento tomou imaxes cunha exposición de 8 minutos; as observacións anteriores fixéranse con tempos de exposición máis curtos.

Imaxe do descubrimento de Cérbero tomada polo Hubble, tamén podemos ve-lo resto das lúas de Plutón coas súas órbitas marcadas (excepto Caronte). Na imaxe, tanto a Plutón coma Caronte, foille reducido moito o seu brillo, para así poder aprecia-lo resto das lúas do sistema.

Características
---------------

Cun diámetro estimado de entre 13 e 34 km, Cérbero é a lúa máis pequena de Plutón e as actuais observacións suxiren unha órbita circular e ecuatorial cun raio orbital de aproximadamente 59.000 km. A lúa orbita entre Nix e Hydra e tarda 32,1 días en facer unha órbita completa ó redor de Plutón. Este período está moi próximo a ser unha resonancia orbital de 1:5 con Caronte, cunha discrepancia temporal (aparentemente) de menos dun 0,6%. Determinar se se trata dunha resonancia real, vai requirir de estudos moito máis detallados sobre a súa órbita, e en particular mellora-la taxa de precisión dos datos obtidos.

Coma no caso dos outros satélites de Plutón, sospéitase que Cérbero podería se-lo resultado da fusión dos cascallos dunha gran colisión entre Plutón e outro obxecto do cinto de Kuiper, semellante ó impacto da teoría do Big Splash, na cal se tería formado a nosa Lúa.

Notas
-----

1. 1 2 3 4 5 6 7 8  Showalter, M. R.; Hamilton, D. P. (20-07-2011). Unión Astronómica Internacional, ed. "New Satellite of (134340) Pluto: S/2011 (134340) 1". *Central Bureau for Astronomical Telegrams*. Consultado o 20-07-2011.
2. ↑  Unión Astronómica Internacional (ed.). "Names for New Pluto Moons Accepted by the IAU After Public Vote". *The International Astronomical Union (IAU) is announcing that the names Kerberos and Styx have officially been recognised for the fourth and fifth moons of Pluto*.
3. 1 2  Boyle, A. (20-07-2011). "Scientists spot Pluto's fourth moon". *msnbc.com*. Arquivado dende o orixinal o 15-07-2012. Consultado o 20-07-2011.
4. ↑  "Pluto Has Another Moon, Hubble Photos Reveal | Dwarf Planet Pluto | Pluto's Moons | Space.com". Arquivado dende o orixinal o 23 de xullo de 2011. Consultado o 21 de xullo de 2011.
5. 1 2 3  Lakdawalla, E. (20-07-2011). "A fourth moon for Pluto". *Planetary Society weblog*. The Planetary Society. Arquivado dende o orixinal o 01-04-2012. Consultado o 20-07-2011.
6. ↑  "NASA's Hubble Discovers Another Moon Around Pluto". Consultado o 20-07-2011.
7. ↑  CNN (ed.). "Tiny fourth moon discovered in Pluto's orbit". Consultado o 20-07-2011.
8. ↑  Stern, S. A.; Weaver, H. A.; Steff, A. J.; Mutchler, M. J.; Merline, W. J.; Buie, M. W.; Young, E. F.; Young, L. A.; Spencer, J. R. (23-02-2006). "A giant impact origin for Pluto’s small moons and satellite multiplicity in the Kuiper belt" (PDF). *Nature* **439**: 946–948. doi:10.1038/nature04548. Arquivado dende o orixinal (PDF) o 19-01-2012. Consultado o 20-07-2011.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cérbero Modificar a ligazón no Wikidata*** |

### Outros artigos

* Caronte (lúa)
* Hydra (lúa)
* Nix (lúa)
* Estixia (lúa)
* Plutón

| * v
* c
* e
Lúas dos planetas ananos |
| --- |
| 

|  |  |  |
| --- | --- | --- |
| Plutón | Haumea | Eris |
| 
Caronte ·  Nix ·  Cérbero ·  Hydra · Estixia
 | 
Namaka ·  Hiʻiaka
 | 
Disnomia
 |

 |

|  |  |
| --- | --- |
| Control de autoridades | 
* Wd: Q105636
* EBID: ID

 |